പ്രീ സ്കൂള് ക്ലാസ് മുറികളില് ഇനി കഥ പറയാന് കളിപ്പാട്ടങ്ങളും മാഗ്നറ്റിക് തീം ബോര്ഡുകളും നെയ്യാറ്റിന്കര: താലൂക്കിലെ പ്രീ സ്കൂള് ക്ലാസ് മുറികളില് ഇനി കഥ പറയാന് കളിപ്പാട്ടങ്ങളും മാഗ്നറ്റിക് തീം ബോര്ഡുകളും ഉപയോഗിക്കും. ഇതിനാവശ്യമായ ഉപകരണങ്ങള് തയാറായി. നെയ്യാറ്റിന്കര ടൗണ് എല്.പി.എസില് നടന്ന സര്ഗാത്മക പരിശീലനക്കളരിയിലാണ് കളിപ്പാട്ടങ്ങളും മാഗ്നറ്റിക് തീം ബോര്ഡുകളും തയാറായത്. കളിയാണ് രീതി, സ്നേഹമാണ് ഭാഷ എന്നതാണ് പ്രീ സ്കൂള് വിദ്യാഭ്യാസം മുന്നോട്ടുവയ്ക്കുന്നത്. ഇതിനായി സ്കൂള് തുറക്കുന്നതിന് മുമ്ബ് ക്ലാസ് മുറികള് മനോഹരമാക്കി വിദ്യാലയത്തിലെത്തുന്ന കുട്ടികളെ വരവേല്ക്കുന്നതിന് വേണ്ടി നിര്മിച്ച കളിപ്പാട്ടങ്ങള് വിദ്യാലയങ്ങള്ക്ക് കൈമാറി. നെയ്യാറ്റിന്കര വിദ്യാഭ്യാസ ഉപജില്ലയിലെ പത്തിലേറെ അധ്യാപകര് ചേര്ന്നാണ് കളിപ്പാട്ടങ്ങള് നിര്മിച്ചത്. വിതരണോദ്ഘാടനം ജില്ലാ പഞ്ചായത്ത് ആരോഗ്യ വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്പേഴ്സണ് വി.ആര്.സലൂജ നിര്വഹിച്ചു. കോവിഡ് കാലം കഴിഞ്ഞ് വിദ്യാലയങ്ങളിലെത്തുന്ന കുട്ടികളെ വരവേല്ക്കുന്നതിന്റെ ഭാഗമായി ശിശു സൗഹൃദ പ്രീ സ്കൂള് ക്ലാസ് മുറികളൊരുക്കുന്നതിനാണ് കളിപ്പാട്ടങ്ങള് നിര്മിച്ചത്. സമഗ്ര ശിക്ഷ കേരളം നടപ്പിലാക്കുന്ന താലോലം പദ്ധതിയുടെ ഭാഗമായാണ് ഉപജില്ലയിലെ 16 വിദ്യാലയങ്ങളില് ഈ അധ്യയന വര്ഷം ശിശുസൗഹൃദ ക്ലാസ് മുറി സജ്ജമാക്കുന്നത്. ഇതിന്റെ ഭാഗമായിട്ടാണ് നാലുക്കിലെ ഓരോ വിദ്യാഭ്യാസ സ്ഥാപനങ്ങളിലും ഈ പദ്ധതിയ്ക്ക് തുടക്കം കുറിക്കുന്നത്ക്ലാസ് കലാകാരന്മാര്, സ്പെഷ്യലിസ്റ്റ് അധ്യാപകര് എന്നിവരുടെ സഹായത്തോടെ നെയ്യാറ്റിന്കര ടൗണ് എല്.പി.എസില് നടന്ന ശില്പശാലയില് ഗവ.എല്.പി.ബി എസ് പെരുങ്കടവിള, എല്.പി ജി.എസ് പെരുങ്കടവിള, ഗവ.എല്.പി.എസ് തത്തിയൂര്, ഗവ. ഹൈസ്കൂള് പെരുമ്ബഴുതൂര്, ഗവ. ജെ.ബി എസ് നെയ്യാറ്റിന്കര, ജി.ജി.എച്ച്എസ് എസ് നെയ്യാറ്റിന്കര, ഗവ. ജെ.ബി എസ് അമരവിള, ഗവ.ഐ.ടി.ഇ നെയ്യാറ്റിന്കര, ഗവ. ടൗണ് എല്.പി.എസ് എന്നിവിടങ്ങളിലെ അധ്യാപകര് പങ്കെടുത്തു. ബി.ആര്.സി പരിശീലകരായ എ.എസ്.മന്സൂര്, എ.എസ്.ബെന് റെജി, ആര്.വിദ്യാവിനോദ്, ലോബോ ആര്.ശാന്തി, കെ.ജി മിനി എന്നിവരുടെ നേതൃത്യത്തിലാണ് കളിപ്പാട്ടങ്ങളും പഠനോപകരണങ്ങളും നിര്മിച്ചത്. വിതരണോദ്ഘാടനത്തില് എസ്.എസ്.കെ. ജില്ലാ പ്രോഗ്രാം ആഫീസര് റെനി വര്ഗീസ്, ബി.പി.സി എം.അയ്യപ്പന്, വെങ്ങാനൂര് ബഡ്സ് സ്കൂള് പ്രിന്സിപ്പല് ധന്യ എന്നിവര് പങ്കെടുത്തു. ശില്പശാലയുടെ ഭാഗമായി വിവിധയിനം കളിപ്പാട്ടങ്ങള്, പാവകള്, മുഖം മൂടികള്, ഗണിതപഠനോപകരണങ്ങള്, ശേഷി വിനിമയം ലക്ഷ്യമാക്കിയുള്ള അലങ്കാര വസ്തുക്കള്, മണല്ത്തടങ്ങള്, കടലാസ് രൂപങ്ങള്, നൂല്പ്പാവകള്, വിരല്പ്പാവകള്, മാഗ്നറ്റിക് തീം ബോര്ഡുകള് എന്നിവയാണ് നിര്മിച്ചത്.